ธปท.เผยทุนเงินสำรองระหว่างประเทศพุ่งพันล้านเหรียญ
ธปท.เผยทุนสำรองระหว่างประเทศล่าสุดมี 1.492 แสนล้านเหรียญสหรัฐ เพิ่มขึ้นจากสัปดาห์ก่อนหน้าถึง 1,000 ล้านเหรียญสหรัฐ คาดเป็นผลจากการเข้าดูแลค่าเงินบาท ไม่ให้แข็งค่าเร็วเกินไปเพื่อช่วยภาคส่งออก
23 ก.ค. 2553

ธปท.เผยทุนสำรองระหว่างประเทศล่าสุดมี 1.492 แสนล้านเหรียญสหรัฐ เพิ่มขึ้นจากสัปดาห์ก่อนหน้าถึง 1,000 ล้านเหรียญสหรัฐ คาดเป็นผลจากการเข้าดูแลค่าเงินบาท ไม่ให้แข็งค่าเร็วเกินไปเพื่อช่วยภาคส่งออก
ธนาคารแห่งประเทศไทย(ธปท.) รายงานฐานะเงินสำรองระหว่างประเทศของไทยล่าสุด ณ วันที่ 16ก.ค.ปีนี้ มีจำนวน 1.492 แสนล้านเหรียญสหรัฐ หรือประมาณ 4.81 ล้านล้านบาท เพิ่มขึ้นจากสัปดาห์ก่อนถึง 1,000 ล้านเหรียญสหรัฐ หรือประมาณ 3.2 หมื่นล้านบาท หากคิดอัตราแลกเปลี่ยนที่ระดับ 32 บาท/เหรียญสหรัฐ จากสัปดาห์ก่อนหน้าอยู่ที่ระดับ 1.482 แสนล้านเหรียญสหรัฐ หรือประมาณ 4.797 ล้านล้านบาท 
ขณะที่ ฐานะสัญญาซื้อขายเงินตราต่างประเทศแลกกับเงินบาทล่วงหน้า(Forward)อยู่ที่ 1.22 หมื่นล้านเหรียญสหรัฐ หรือประมาณ 3.84 แสนล้านบาท เพิ่มขึ้นจากสัปดาห์ก่อนหน้า 200 ล้านเหรียญสหรัฐหรือประมาณ 6,400 ล้านบาท 
ทั้งนี้ คาดว่าสาเหตุที่ทุนสำรองเพิ่มขึ้นต่อเนื่องในทุกสัปดาห์ น่าจะมีสาเหตุมาจากการเข้าแทรกแซงค่าเงินบาทของธปท. ด้วยการซื้อเงินเหรียญสหรัฐหรือเงินตราต่างประเทศเข้าเก็บในทุนสำรองจะได้ช่วยให้ปริมาณเงินเหรียญสหรัฐในตลาดมีปริมาณน้อยลง เพื่อช่วยพยุงไม่ให้ค่าเงินบาทแข็งค่าขึ้นเร็วเกินไป เป็นการช่วยเหลือภาคการส่งออกให้ขยายตัวได้ กำหนดราคาสินค้าที่ไม่สูงขึ้นมากสามารถแข่งขันกับคู่แข่งได้ 
นอกจากนี้ ธปท.ยังรายงานฐานเงินหรือปริมาณเงินสดที่หมุนเวียนอยู่ในมือประชาชนว่ามีจำนวน 1.024 ล้านล้านบาท ลดลงเล็กน้อย 5,500 ล้านบาท จากสัปดาห์ก่อนที่มี 1.029 ล้านล้านบาท